KIRJALLINEN KYSYMYS E-3634/00

esittäjä(t): Erik Meijer (GUE/NGL) komissiolle

(22. marraskuuta 2000)

Aihe: Toimet markkinoiden vapauttamisen, yksityistämisen ja kilpailun aiheuttaman energian hinnannousun vastustamiseksi

1. Onko komissio tietoinen, että yrityksille ja yksittäisille kuluttajille tarjottu mahdollisuus hankkia sähköä eri sähköntuottajilta sekä kotimaasta että ulkomailta näyttää käytännössä olevan hankala ellei jopa mahdoton toteuttaa? Syynä tähän ovat korkeajänniteverkkojen vähäinen kapasiteetti ja tarpeellisena pidetyt hintasopimukset, joilla on haluttu suojella aiemmassa vaiheessa tehtyjä investointeja.

2. Onko komissio lisäksi tietoinen, että suurimmilla yrityksillä on etuoikeus ostaa vapaasti sähköä uusilta sähköntoimittajilta, kun taas keskisuuret yritykset saavat tämän mahdollisuuden vasta vuonna 2002 ja yksittäiset kuluttajat vasta vuonna 2004? Tämä johtaa siihen, että etuostoasemassa oleviin yrityksiin verrattuna keskisuuret yritykset ja kuluttajat joutuvat maksamaan sähköstä korkeamman hinnan, koska energiavarat ovat muutaman vuoden kuluttua pienemmät.

3. Voiko komissio vahvistaa, että tällainen vapauttaminen johtaa käytännössä siihen, että moni kuluttaja ja erityisesti suuri osa kotitalouksista tulee kokemaan ennemminkin hintojen nousun kuin laskun?

4. Onko komissio kanssani samaa mieltä siitä, että energia-alan vapauttaminen ja yksityistäminen haittaa erityisesti yksittäisiä kuluttajia, koska he eivät ole markkinoilla samassa asemassa kuin yritykset? Katsooko komissio lisäksi, että tästä syystä on harkittava nykyisen kehityksen pysäyttämistä ja kääntämistä, kuten Yhdysvaltojen Kalifornian osavaltiossa on tehty?

5. Mihin toimiin komissio aikoo ryhtyä sähkön puutteen uhkan pienentämiseksi, hinnankorotusten vastustamiseksi ja sähkömarkkinoiden eri ostajaryhmien välisen epätasa-arvon poistamiseksi?

Lähde: 4. marraskuuta 2000 ilmestynyt alankomaalainen päivälehti De Volkskrant.

Loyola de Palacion komission puolesta antama vastaus

(9. tammikuuta 2001)

1. Komissio on tietoinen siitä, että joissain jäsenvaltioissa yrityksillä on rajalliset mahdollisuudet tuoda sähköä ulkomailta, koska käytettävissä ei ole riittävästi yhteenliittämiskapasiteettia, jolla voitaisiin tyydyttää kaikki tuonnin tarve.

Komissio on huolissaan tilanteen vaikutuksista kilpailun kehittymiseen sisämarkkinoilla ja työskenteleekin yhdessä kansallisten sääntelyviranomaisten ja jäsenvaltioiden kanssa sen varmistamiseksi, että liitäntöjen kautta käytettävissä oleva kapasiteetti jaetaan markkinatoimijoiden välillä käyttäen syrjimättömyyden ja avoimuuden periaatteiden mukaisesti menettelyä. Komissio tutkii myös yhtenä prioriteettinaan sitä, ovatko olemassa olevat kapasiteetin varaussopimukset yhdenmukaisia kilpailusääntöjen kanssa. Jos nämä sopimukset rikkovat EY:n perustamissopimuksen 81 ja 82 artiklan (entinen 85 ja 86 artikla) määräyksiä, ne on katsottava mitättömiksi. Tämä saattaisi vähentää entisestään jo nyt vähäistä liitäntöjen määrää.

2. ja 5. Komissio on tietoinen kysyjän mainitsemasta aikataulusta, jota Hollanti aikoo soveltaa sähkömarkkinoiden avaamiseen. Komissiolla ei ole kuitenkaan syytä uskoa, että tarjolla oleva sähkön määrä vähenisi, kun uudet kuluttajat voivat itse valita toimittajansa vuonna 2002 ja 2004.

3. Komissio ei voi yhtyä parlamentin jäsenen katsomukseen, jonka mukaan markkinoiden asteittainen avaaminen korottaa sähkön hintaa. Sen sijaan komissio on pannut merkille, että kotitaloudet hyötyvät eniten sähkön hinnan alenemisesta jäsenvaltioissa, jotka ovat päättäneet antaa kaikkien kuluttajien valita vapaasti sähkön toimittaja (esimerkiksi Saksassa ja Suomessa).

4. Komissio on parlamentin jäsenen kanssa samaa mieltä siitä, että kuluttajien asema sisäisillä sähkömarkkinoilla on epätasa-arvoinen, koska markkinoiden avautuminen on eriasteista eri jäsenvaltioissa. Komissio aikoo antaa asiaa koskevia ehdotuksia, joiden tarkoituksena on johtaa tilanteeseen, jossa tietyn ajan kuluttua yhteisön kaikilla kuluttajilla on mahdollisuus valita toimittajansa ja hyötyä näin markkinoiden avautumisesta alentuneiden hintojen ja paremman palvelun muodossa.